Vilniaus Vingio karių kapinės

Vilniaus Vingio karių kapinės – karių kapinės rytiniame Vingio parko pakraštyje. Įtrauktos į Kultūros vertybių registrą.

XVIII a. pr. įruoštos kapinės laidoti mirusiems per 1710 m. maro epidemiją (palaidota šimtai maro aukų). Iš pradžių priklausė jėzuitams, paskui perleistos stačiatikiams. 1796 m. kapinėse jai skirtoje koplyčioje-mauzoliejuje palaidota Nikolajaus Repnino, pirmojo Vilniaus karinio gubernatoriaus, žmona.

Per Pirmąjį pasaulinį karą žuvusiems kariams laidoti 1915 m. šalimais senųjų kapinių įkurtos karių kapinės. Jas juosė stambi grubiai tašytų granitinių luitų tvora. 1915 m. spalį palaidoti pirmieji vokiečių kariai. Karo metais palaidoti 1325 vokiečiai, 141 austrų ir vengrų karys, 8 turkai, 719 rusų. Kiek vėliau čia palaidoti 58 (galbūt 62) Lenkijos kariuomenės kariai, žuvę 1919–1920 m. Anuomet kapinėse laidoti ir civiliai vokiečiai (nežinoma kiek).

1941–1944 m. šiose kapinėse palaidota maždaug 2000 vokiečių karių, žuvusių per Antrąjį pasaulinį karą. Visgi įvairiuose šaltiniuose pateikiami nevienodi skaičiai.

1948 m. sovietai nugriovė antkapius, kapinės sulygintos, vėliau jų vietoje įruošti atrakcionai. 2000–2001 m. restauruotos (projekto autorės – G. Miknevičienė ir M. Miknevičiūtė). Sutvarkytos kapinės atidarytos 2001 m. rugpjūtį, jų tvarkymui lėšas skyrė Vokiečių karių kapų globos tautinė sąjunga (Vokietija).

2012 m. gegužės 15 d. kapinėse iškilmingai perlaidoti 353 per Pirmąjį ir Antrąjį pasaulinius karus žuvusių vokiečių karių palaikai (perkelti iš Utenos).

 Galerija 

 Šaltiniai 

Kategorija:Karių kapinės Lietuvoje
Kategorija:Vilniaus kapinės